পরদিন সকাল হতেই ঠেগামুখে যাওয়ার প্রস্তুতি। যাত্রার সঙ্গী বিশেষ ইঞ্জিন চালিত বার্মিজ বোট। দেশি বোটের চেয়ে এর গতি অনেক বেশি। তীব্র স্রোতের বিপরীতে ছুটে চলে বার্মিজ বোট। সামনে যেতেই সুউচ্চ টারশিয়ান যুগের পাহাড়। শান্ত জলের ধারায় ছুটে চলা বার্মিজ বোটে। পাহাড়ে ভাজে ভাজে পাহাড়িদের বসতি। বড়হরিণা ক্যাম্পে ণিকের বিরতি । ক্যাম্পের উল্টোদিকে জিরা’র খামার। প্রায় এক ঘন্টা পথ চলার পর দেখা মিলে মিজোরামে সীমান্ত। সীমান্তে বিএসএফ এর নিরাপত্তা চৌকি। সুদূরে উঁচু পাহাড়ের সীমানা। পথে পথে মিজোদের যাতায়াত। কর্ণফুলীর পাড় ঘেষে অচেনা মিজো গ্রামের নান্দনিক বসত বাড়ি। ওপারে সীমান্তে মেলে নাগরিক জীবনের সকল সুবিধা।মিজোরামে পাকা সড়ক, বিদ্যুৎ সবই আছে। কোথাও কোথাও ভারতীয় পতাকাবাহী নৌকায় মিজোদের যাতায়াত। শনিবার মিজোরামের সীমান্ত ঘেষা শিলচর বাজার হওয়ায় বাজার থেকে সদাই করে ফিরছে ওরা। শুধু মিজোরায় নয় শিলচর হাটে বাংলাদেশ থেকে পাহাড়িরাও যায় । আবার বাজার শেষ করে ঠেগামুখে ফিরে আসে। ওপার থেকে মিজোগ্রামের বাসিন্দারাও এপার(ঠেগামুখ ) থেকে বাজার করে নিয়ে যায়। মাঝখানে কেবল একটি নদীর দুরত্ব। ঠেগামুখ বাজারে পৌছাতে সময় লাগে প্রায় দুই ঘন্টা। বাজারটা সরকারিকরণ হয় ২০০৩ সালে।বাজারে ১৫ –২০ টি দোকান। সপ্তাহের শনিবার ও মঙ্গলবার বাজার বসে । বাজারের দিন দূর–দূরান্তের বাসিন্দারা বাজারে এসে মিলিত হয়। দুই দেশের মানুষের উপস্থিতিতে জমজমাট হয়। বাজার ব্যবসায়ীর জানান,‘ দীর্ঘদিন ধরে এখানে দোকান করছি। ভালোই বেচাকেনা হয়।সীমান্ত কাছের হওয়ায় বিভিন্ন ভোগ্যপণ্য এখানে বেচাকেনা হয়। তিনি আরো বলেন,দুই পাড়ের মানুষের সাথে আত্মীয়তার সর্ম্পক রয়েছে। ঠেগামুখ বাজারে নিত্য পন্য কিনে আবার ফিরে যাচ্ছে মিজোরামে নাগরিকেরা। বছরে পর বছর এখানে এভাবে চলে লেনদেন। দীর্ঘ সময় ঠেগামুখ বাজারে কাটিয়ে আবার রওনা হলাম ছোট হরিণার পথে। অন্যদিকে পূর্বাকাশে পাহাড়ে হেলান দিয়েছে পূর্ণিমার ঝকঝকে বড় চাঁদ। চাঁদের আলোয় ডুবে থাকে চিত্রপটের মতই সুন্দর হরিণা,শ্রীনগর,নীলকণ্ঠ,মিজোরামের পাহাড় এবং ঠেগামুখ চিরভাস্বর হয়ে থাকুক। ঠেগামুখকে ঘিরে রয়েছে পর্যটনের হাতছানি। জলপথে দীর্ঘ ভ্রমণের সুখকর অভিজ্ঞতা নিতে পারবে অভিযাত্রীর দল। সীমান্তে শেষ সীমানায় দাঁড়িয়ে মিজোরামের সবুজ পাহাড়ে হাতছানি ।